I mandagens udgave af Nordliv kan du høre nordjyden Rasmus Bo spille sin hyldestsang til Aalborg, der handler om hans opvækst og ungdom i byen. Rasmus Bo har tidligere spillet i Aalborg-bandet Rufus Spencer, men er nu gået i gang med sit eget projekt og har netop udsendt EP'en Ingen Vej Tilbage. Nummeret, han spiller i aften, hedder Aalborg Skyline og vil være med på hans debutalbum, der udkommer sidst på året. - Sangen handler om min opvækst og de mange forskellige steder i Aalborg, hvor jeg oplevede ting for første gang. Den handler om, at man både elsker og hader det sted, man er vokset op, siger Rasmus Bo. Sangeren er opvokset i Aalborg, og den ungdom reflekterer han nu over i sit nummer. - Når man bliver voksen, tænker man bare, at man skal væk. Men så finder man ud af, at alle andre steder egentlig minder om der, hvor man kommer fra. Det giver en et nyt syn på ens hjemby, siger Rasmus Bo. Musikeren bor i Aarhus, men spiller til dagligt med sit band i Aalborg. I alt er de fem i bandet og spiller en blanding af indiemusik, rock og pop.

Referat:
Mandag aften gæster Rasmus Bo Nordliv, når han spiller sit nummer om opvæksten og ungdommen i Aalborg; Aalborg Skyline.